En 12 centimeter lang fugl på 16 gram fik over 50 fuglekiggere fra hele landet til at køre mod Agger i Thy. Det var nemlig ikke en helt almindelig fugl, som de fuglepassionerede havde chancen for at se. Fuglen Gul Sanger, som den bliver kaldt på dansk, landede nemlig i Danmark. Peter Rasmussen og Nicolai Jeppesen var stået op henholdsvis klokken 03.30 og klokken 01.45 i håbet om at se fuglen, som aldrig er set tidligere i Skandinavien. - Det er første gang, den er observeret i Danmark, så det er totalt spektakulært, siger Peter Rasmussen og Nicolai Jeppesen tilføjer: - Det er en fugl, der er set i Europa før, men den er virkelig sjælden, jeg er helt oppe at ringe, det kan næsten ikke blive bedre. Det er ikke sikkert, at vi får lov til at se den igen i Danmark. Peter Rasmussen var kørt fra Østerbro i København, og han samlede så sin fuglemakker op på stationen i Vejle. Det var gennem appen Bird Alarm, at de lørdag fik en meddelelse om, at fuglen var på danske kanter. Storm blæste fuglen herop Normalt lever Gul Sanger i Nordamerika, hvor den er meget almindelig. Men at den skulle lande i Thy er helt, helt uventet forklarer Rolf Christensen fra Grenen Fuglestation. - Den er blæst til Danmark med en tropisk storm. Så den er faktisk blæst over Atlanten, det er et sted mellem 4000 og 6000 kilometer over åbent hav. Den kommer aldrig tilbage, så den vil ende sine dage i Europa, forklarer han. Ifølge Rolf Christensen er det første gang, at fuglen er set i Skandinavien. - Det er årets sensation i fugleverdenen, det kan jeg godt sige, fortæller han. Der er over 100 fugleinteresserede, der har spottet Gul Sanger i Agger siden lørdag.

Referat:
Flere fuglekiggere tog til Agger for at få et glimt af den Nordamerikanske fugl med det danske navn Gul Sanger, som første gang er set i Skandinavien.